Japonský futbalista Juki Nakamura (25) odišiel z druholigového MŠK Rimavská Sobota údajne pre rasizmus. Napísal to vo svojom blogu, kde sa posťažoval, že sa ho žiadny zo spoluhráčov nezastal. V klube však tvrdia, že exotického útočníka poslali preč, lebo nedával góly a stál ich priveľa peňazí.
"Veľmi ma to mrzí, ale zamieril som domov, pretože som bol v Rimavskej Sobote terčom rasizmu a nevládal som tam ďalej fungovať," uviedol hráč, ktorý už predtým krátko pôsobil v druholigovej Moldave, ale aj v Rumunsku a Česku.
"Rozlúčili sme sa s ním pre jeho nedostatočnú výkonnosť. O sťažnostiach tohto typu z jeho strany počujem prvý raz," zareagoval prekvapený športový riaditeľ MŠK Jozef Pisár.
"Počas pôsobenia u nás nikdy nepoukazoval na to, že bol terčom rasistických prejavov," dodal. Jeho slová potvrdil aj tréner Branislav Mráz. "Mal problémy zaradiť sa do kolektívu. Jednak preto, že hovoril po anglicky a nie vždy pochopil, čo sa od neho požadovalo na ihrisku. Vzhľadom na to, aké náklady predstavoval pre klub, hra mu veľmi nešla. Ako útočník dával málo gólov a ľudia na neho pokrikovali. Nezniesol to, ukázal im prostredník a odvtedy to mal ťažšie. Klub sa s ním v polovici septembra rozlúčil, ale určite to nebolo z jeho iniciatívy."
Trochu iný názor na Nakamurovo pôsobenie v klube mal jeho spoluhráč Gergely Geri. "V čase, keď u nás Nakamura pôsobil, som bol zranený, takže som veľmi nevnímal, čo sa s ním dialo na ihrisku. V súkromí to bol slušný chalan a nepamätám si, že by ho niekto na ulici rasisticky urážal. Pravdou je, že sa mi posťažoval, že ľudia na ihrisku na neho hanlivo pokrikujú. Ťažko sa s tým vyrovnával. Keď z klubu odchádzal, bol dosť sklamaný," povedal Geri. Podľa našich informácií Nakamura momentálne pôsobí v Maďarsku.